ELY-keskuksen aluevastaavan Veijo Rajamäen mukaan tiestöä saavat kunnostaa vain sellaiset urakoitsijat, joilla on sopimus ja pätevyys työhön.

Tien kunnostuksesta on Suomessa tarkat lait ja säännöt. ”Tien päällä voivat työskennellä ainoastaan sellaiset toimijat, joilla on oikeat kamppeet päällä, jotka ovat käyneet tieturvakurssin ja joiden koneista löytyvät tarvittavat vilkut sun muut, Etelä-Pohjanmaan ELY-keskuksen aluevastaava Veijo Rajamäki kertoo IS:lle.­

Alavuden Kätkänjoen kyläläiset tarttuivat itse huhtikuussa toimeen, kun kylän soratiehen oli ilmestynyt tarpeeksi monta kuoppaa. He lähtivät itse täyttämään kuoppia. Tomerat kunnostajat todennäköisesti tarkoittivat hyvää, mutta lopputuloksena he saivat Etelä-Pohjanmaan ELY-keskukselta asiasta moitteita. Asiasta uutisoi ensimmäisenä Ilkka.

– Suurin kysymys on liikenneturvallisuudesta. Maantielaki edellyttää, kuinka tiellä pitää toimia ja minkälaisella varustuksella. Tien päällä voivat työskennellä ainoastaan sellaiset toimijat, joilla on oikeat kamppeet päällä, jotka ovat käyneet tieturvakurssin ja joiden koneista löytyvät tarvittavat vilkut sun muut, Etelä-Pohjanmaan ELY-keskuksen aluevastaava Veijo Rajamäki kertoo IS:lle.

Hän jatkaa, että ajoradalla työskentely vaatii myös riittävän näkyvyyden, jotta muu liikenne pystyy huomioimaan tietyöt. Kohteessa on järjestettävä liikenteenohjaus ja tietyömerkkien pitää olla paikoillaan.

– Nopeusrajoitus pitää pudottaa vähintään 50 kilometriin tunnissa. Sopimus on tehty meidän pääurakoitsijan kanssa, ja työ kuuluu vain heille. Urakoitsija osaa toimia automaattisesti niin, että vaatimukset täyttyvät. Eiväthän maallikot, jotka sinne menevät, pysty tällaisia asioita huomioimaan. Siksi työ on kielletty muilta toimijoilta kuin heiltä, joilla siihen on sopimus.

”Rikosilmoitus olisi ollut mahdollinen”

Rajamäki kertoo keskustelleensa pääurakoitsijan kanssa. Heiltä tuli Rajamäen mukaan palaute, että kunnostajat olivat käyttäneet tietyössä liian karkeaa soramurskaa. Ilkan mukaan sora oli kyläläisten omaa soraa.

– Urakoitsija joutui viemään hienompaa tavaraa karkean soran päälle, jotta ajoneuvoista ei menisi renkaat.

Rajamäen mukaan kunnostustöistä olisi voitu tehdä jopa rikosilmoitus, mutta siihen ei tällä kertaa lähdetty.

– Katsoimme, että kyseessä oli niin pieni asia, ettemme lähteneet viemään asiaa eteenpäin. Huomautus oli myös tiedoksi muille. Halusimme toppuutella, ettei kukaan lähtisi tällaisiin toimiin. Toivomme, ettei asia toistu, ja asiasta voidaan keskustella. Annetaan urakoitsijoiden tehdä heidän työnsä.

Tienkäyttäjän linja on oikea väylä

Vaikka omatoimisissa kunnostuksissa ei sattuisikaan mitään ikävää, niihin on Rajamäen mukaan suhtauduttava aina niin, että jotain voi sattua. Hän lisää, että ELY-keskuksen aluevastaava on myös turvallisuuskoordinaattorin asemassa.

– Joudumme tavallaan vastaamaan tien päällä tapahtuneista asioista. Jos tiedämme, että tällaista toimintaa on ollut, emmekä puutu siihen, ja jotain sattuu, me olemme siitä henkilökohtaisesti vastuussa. Senkin takia tähän oli pakko puuttua.

Rajamäki sanoo, että asukkaat voivat puuttua tiestön huonoon kuntoon soittamalla Liikenneviraston Tienkäyttäjän linjalle numeroon 0200 2100. Numeroon voi soittaa ympäri vuorokauden. Kuoppien lisäksi ilmoituksen voi tehdä esimerkiksi kaatuneesta puusta.

– Tieto välittyy urakoitsijalle, joka käy tarkastamassa asian todenperäisyyden, ja ryhtyy tarvittaviin toimenpiteisiin. Vesisateiden jälkeen kuoppia tulee paljon, eikä urakoitsija ehdi kaikkialle yhtaikaisesti. Pyrimme saamaan tiestöt sellaiseen kuntoon, että se tyydyttää asiakkaita.

Soratietä kunnostaneet kyläläiset eivät halunneet kommentoida Ilta-Sanomille asiaa.